L reino de Lhion acabarie por findar an 1230, quando Fernando III de Castielha, filho de Fonso IX de Lhion atrabeç de l sou casamiento cun Berengária de Castielha, se apropiou de l trono que pertencia, segundo las çposiçones teçtamentárias de l pai, a las sues meias-armanas i legítimas heirdeiras, las reinas Sancha i Dulce; mas, cul ajuda de la mai Berengária i de la mai de las heirdeiras, la reina Teresa Sanches de Pertual, cunseguiu-se proceder a la ouneficaçon defenitiba de las dues corona, passando Castielha a deter l predomínio ne l cunjunto de ls Stados de l centro peninsular - la capital dorabante starie an Toledo, la bielha capital goda, i nun an Lhion; la lhéngua leonesa antrou an seneficatibo declínio, sendo als poucos sustituída pul castelhano. Ne l seclo XVI, cula absorçon de Aragon i Nabarra i la formaçon de l reino de Spanha, Lhion mantubo-se cumo ua capitanie-giral de l reino, figurando l sou títalo antre ls bários que ls reis de Spanha tenian; solo an 1833 zapareciu de jure i de fato l bielho reino, trasformando-se na region lhionesa formada por Salamanca, Çamora i Lhion. Esta region passou a formar cun parte de la Castielha bielha la quemunidade de Castielha i Lhion ne l'anho 1983; assi i todo, partes seneficatibas de l'antigo reino antegran hoije las quemunidades outónomas de Castielha i Lhion, Stremadura, Galiza i Astúrias.